《新开河食鳜鱼戏成》
宋代·李纲

平湖渺漫烟苍苍，菰蒲擢秀新荷香。渔舟演漾出深浦，舟中鲜鳜肥而臧。

传呼就买不论价，得钱留鱼鱼眼光。细鳞哆口传鬐鬣，斓斑点黑微涂黄。

巨盆汲水养馀息，拨剌奋尾犹洋洋。付庖荐酒择困者，挥刀切玉芼桂姜。

曲生风味已酝藉，得此更使不可忘。松江之鲈不足忆，银色讵数绵州鲂。

惜哉行役难驻棹，一饱未许杯盘常。雨蓑烟笠乃吾事，安得独钓青茫茫。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。